
Az egészséges környezethez való jog perelhetősége a gyermekek által indított klímaperekben

Kulcsszavak: alapjogok,alapjogi triász, antidiszkrimináció,intergenerációs méltányosság,klímaperek
A tanulmányomban arra kerestem a választ, hogy melyek a leghatékonyabb konstrukciók az egészséges környezethez való jog peresíthetőségére. A kutatásom alapján az az állításom, hogy (a)az általam alapjogi triásznak nevezett koncepció, (b) különböző antidiszkriminációs érvek, valamint (c) ezekkel összefüggésben felmerülő alapjogi relevanciával bíró, természettudományos érvek, azok, amelyek a leghatékonyabbak lehetnek.
ad (a) Az alapjogi triász lényege, hogy van három olyan alapjog, amelyek olyan szorosan összefüggenek egymással a klímavédelmi perekben, hogy szükséges azok együttes értelmezése. Egyrészt (ahogyan azt a magyar alkotmánybírósági gyakorlat is deklarálja) a környezet védelme lényegében az egészséges környezethez való jog intézményvédelmi oldalát testesíti meg. Másrészt a káros klímahatások kapcsán felmerülő egészségügyi problémák kapcsán mindenképpen felmerül az egészséghez való jog sérelme.

ad (b)A különböző antidiszkriminációs érvek abból indulnak ki, hogy a gyermekek és különösen a jövő (még nem született) nemzedéke sokkal inkább ki van téve az éghajlatváltozás súlyos következményeinek. Ennek az egyenlőtlenségi problémának a kiküszöbölésére szolgál (I)az intergenerációs méltányosság és (II) az egyenlő bánásmódhoz való jog. Ha a kormányok az éghajlatváltozással kapcsolatos politikájuk során ignorálják a jövő nemzedékének érdekeit, akkor ugyanis nem csupán a nemzedékek közötti méltányosság elvével mennek szembe, hanem megsértik az antidiszkrimináció követelményét is, továbbá a jövő generációinak élethez, egészséghez és egészséges környezethez való alapjogait is.

ad (c) Az a tudományos konszenzus, mely szerint a gyermekeket sokkal nagyobb mértékben érintenek a klímaváltozás hatásai, az mindenképpen azt okozza, hogy ha és amennyiben meg akarjuk érteni azt, hogy miért alapjogsértő az az állami gyakorlat, amely nem teszi meg a globális éghajlatváltozás megfékezését szolgáló mitigációs és adaptációs intézkedéseket, ahhoz elengedhetetlen annak elemzése, hogy mik ezek a konkrét hatások, miért relevánsak az adott ügyben és milyen alapjogi vonulatai vannak az említett kérdéskörnek.
 



